ועדת ביטחון הפנים, כנסת 24, פרוטוקול מספר 105, 2022-06-06 12:00

מירב בן ארי: שלום לכולם, צהריים טובים.

מירב בן ארי: אנחנו פותחים את הדיון של הוועדה לביטחון פנים.

מירב בן ארי: היום 6 ביוני 2022, ז' בסיוון תשפ"ב.

מירב בן ארי: אני קבעתי את הדיון הזה כדיון המשך בעקבות הדיון הקודם שלי שהיה לא פשוט.

מירב בן ארי: איילת, היועצת המשפטית, תיתן תקציר.

איילת לוי נחום: יש חמש הצעות חוק שמונחות על שולחן הוועדה כהכנה לקריאה ראשונה של חברות הכנסת: קרן ברק, עאידה תומא סלימאן, נעמה לזימי, אבתיסאם מרעאנה, אמילי מואטי, אפרת רייטן מרום, יוראי הרצנו ומיכל רוזין.

איילת לוי נחום: כולן מונחות על שולחן הוועדה כהכנה לקריאה ראשונה.

איילת לוי נחום: בדיונים הקודמים הממשלה הסבירה שיש הצעת חוק שמקודמת במקביל.

איילת לוי נחום: בשלבים הקודמים זה היה עדיין ללא תזכיר חוק, והיום נשמע בדיון את ההתקדמות בנושא הזה.

קרן ברק: אבל החלטנו שיש הצבעה היום.

מירב בן ארי: אני מיד אתייחס למה שהחלטתי בפעם שעברה.

מירב בן ארי: סיימת?

איילת לוי נחום: זהו בשלב הזה.

מירב בן ארי: הדיון הקודם היה דרמטי וסוער ובמהלכו הבעתי את האכזבה שלי מכך שהנושא מחכה כל כך הרבה זמן, וחברות הכנסת התרעמו, ובצדק.

מירב בן ארי: אבל נתתי עוד אפשרות.

מירב בן ארי: לכן החלטתי בדיון הקודם שאם לא יפורסם תזכיר החוק הממשלתי לאיזוק אנחנו נצביע על הצעות החוק הפרטיות.

מירב בן ארי: אני שמחה לבשר שברגעים אלה יוצא תזכיר החוק של הממשלה בנושא האיזוק.

מירב בן ארי: זה דבר דרמטי, בגלל זה אמרתי שזה דרמטי.

מירב בן ארי: גם את וגם קרן - -

קרן ברק: אמרנו שנצביע היום.

מירב בן ארי: לא, אמרתי שאם לא יוצא היום התזכיר אני מצביעה.

מירב בן ארי: זה מה שאמרתי.

מירב בן ארי: בדוק.

מירב בן ארי: גם בדקתי את עצמי.

מירב בן ארי: בדקנו שוב בוודאות.

קרן ברק: אנחנו הגענו עכשיו לעוד דיון?

מירב בן ארי: לא.

מירב בן ארי: בדיון הקודם אמרתי שאם לא יהיה תזכיר חוק אנחנו נצביע על הצעות החוק הפרטיות.

מירב בן ארי: תזכיר החוק הממשלתי יוצא ברגעים אלה ומפורסם במשרד המשפטים.

קרן ברק: אמרת ממש שאם זה יוצא בשנייה שאמורים להצביע, ממש נתת את הדד-ליין של השנייה הזאת שזה יורד אל הדפוס.

קרן ברק: זה לא נראה לך הגיוני שזה צריך להגיע לפני הדיון?

קרן ברק: חוץ מזה אני רגילה שמשרד המשפטים והמשרד לביטחון פנים מגישים חוקים בנושאים האלה שבכלל לא קשורים לאלימות במשפחה.

קרן ברק: זה לא אומר שיצא תזכיר חוק שקשור לחוקים שלנו.

מירב בן ארי: תזכיר החוק מפורסם.

מירב בן ארי: אני אמרתי במפורש שאם לא יהיה תזכיר חוק אנחנו נצביע.

מירב בן ארי: בנוסף הוא פורסם להערות הציבור וקוצר ל-14 יום.

מירב בן ארי: זאת אומרת במקום 21 הרגיל הוא קוצר ל-14.

מירב בן ארי: והנה, אני אומרת לכם, הצעת החוק הממשלתית תגיע.

קריאה: - - -

מירב בן ארי: עכשיו אני אתן למשרד המשפטים לדבר ותשמעו את כל הפרטים.

עאידה תומא סלימאן: לא רק לדבר.

עאידה תומא סלימאן: אני רוצה להבין משהו: כאשר אומרים שזה מפורסם עכשיו מה זה אומר?

קרן ברק: שהיא ראתה את זה ממש - -

מירב בן ארי: לא, לא, אנחנו לא עושים דיון, וזה היועצת המשפטית אמרה - -

מיכל רוזין: כנראה, אנחנו המציעות נראה את התזכיר.

קרן ברק: זה יכול להיות גם לא דומה.

קרן ברק: בפעמים הקודמות זה לא היה דומה.

עאידה תומא סלימאן: התזכיר שלהם מתייחס לכלל האיזוק שזה גם חלופת מעצר.

קרן ברק: בדיוק.

קרן ברק: ואנחנו אומרים - - - זה לא דומה.

קרן ברק: החוקים הקודמים לא היו קשורים.

מירב בן ארי: רגע אחד, לעצור את הספקולציות.

מירב בן ארי: בבקשה, המשרד לביטחון פנים.

מיכל רוזין: יהיה לנו קל לשמוע כשמביאים לפנינו.

מירב בן ארי: אני ביקשתי - -

עאידה תומא סלימאן: - - -

מיכל רוזין: אנחנו נשמע בשמחה, אני רק אומרת שיהיה לנו קל יותר לשמוע כשיש בפנינו התזכיר.

מירב בן ארי: מביאים לכם.

מירב בן ארי: אמרתי כבר בפעם הראשונה.

מיכל רוזין: אבל לא אמרת שמדפיסים לנו.

מירב בן ארי: בוודאי.

מירב בן ארי: יביאו לכם.

מירב בן ארי: אני לא יודעת אם ידפיסו, אנחנו פחות מאמינים בדפים.

מירב בן ארי: אבל יביאו.

מירב בן ארי: עכשיו אנחנו מטפלים בזה.

קרן ברק: שידפיסו לנו.

קרן ברק: אני לא יכולה לקרוא מטלפון.

מירב בן ארי: בבקשה.

מירב בן ארי: ישלחו ושהעוזר שלך ידפיס.

מירב בן ארי: בבקשה, אליעזר רוזנבאום, המשנה למנכ"ל המשרד לביטחון פנים.

אליעזר רוזנבאום: צהריים טובים.

מיכל רוזין: מתי אתה נוטש אותנו?

מירב בן ארי: סליחה, יש עוד זמן.

מירב בן ארי: בדקתי את זה.

מירב בן ארי: באוקטובר.

אליעזר רוזנבאום: ביום חמישי ישבנו על נוסח תזכיר החוק, הערנו את כל ההערות ואת כל התיקונים.

אליעזר רוזנבאום: מבחינתנו התזכיר קיים.

אליעזר רוזנבאום: אני מציע לעצור כאן כדי שרחלי ומשרד המשפטים יתייחסו ואז נמשיך בעדכונים הנוספים.

מירב בן ארי: גם אתכם, גם את משרד הרווחה.

מירב בן ארי: יש לי פה כמה משרדים שאני רוצה לשמוע את העדכונים שלהם.

רחל ספירו: תודה על רשות הדיבור, גברתי.

רחל ספירו: אני רואה שזה פורסם ממש כרגע אז אפשר להוציא את הנוסח.

קרן ברק: זה לא מגוחך בעינייך?

קרן ברק: זה לא מצחיק?

מירב בן ארי: זה לא, זה לא.

קרן ברק: אתם לא מצחיקים את עצמכם?

מירב בן ארי: לא, לא, לא.

קרן ברק: אותך לא.

קרן ברק: אני שואלת אותך – זה לא מצחיק אתכם?

מירב בן ארי: לא, לא.

מירב בן ארי: אני גם מבקשת - -

קרן ברק: בואו נעשה שאלון לציבור האם זה מצחיק או לא מצחיק אחרי למעלה מחצי שנה שבשנייה שהוועדה נפתחת אתם מגישים הצעת חוק.

מירב בן ארי: חברת הכנסת קרן ברק, את מפריעה לי.

קרן ברק: סקר בציבור.

קרן ברק: בואו נעשה סקר.

מירב בן ארי: את לא עונה, רחלי.

קרן ברק: את לא עונה כי זה לא מצחיק אותך.

מירב בן ארי: לא, לא, לא, זה לא יקרה כאן.

מירב בן ארי: עם כל הכבוד עשו כאן עבודה אינטנסיבית.

מירב בן ארי: את יכולה להמשיך לצחוק, זה בכלל לא מצחיק אותי.

קרן ברק: אני אמשיך לצחוק.

קרן ברק: הציבור צריך להחליט.

קרן ברק: לא את ולא היא.

מירב בן ארי: אני קוראת לך לסדר פעם ראשונה.

מירב בן ארי: אני מבקשת להתעלם, זה לא מקובל עליי.

מירב בן ארי: עשיתם כאן עבודה סיזיפית יום-יומית.

מירב בן ארי: אני ליוויתי את משרדי הממשלה - - את יכולה להמשיך לגחך.

קרן ברק: אני אמשיך.

מירב בן ארי: - - אחרי שנים יש תזכיר חוק בעניין האיזוק.

קרן ברק: היה מזמן, גם לפני שנים.

מירב בן ארי: אני קוראת אותך לסדר פעם שנייה ובפעם הבאה את תצאי.

קרן ברק: אבל את משקרת.

רחל ספירו: אני מבקשת להגיד שמאז הדיון האחרון פה עשינו עבודה מאוד אינטנסיבית עם כל המשרדים: גם משרד הרווחה, גם המשרד לביטחון פנים, גם המשרד לשוויון חברתי.

רחל ספירו: ניסינו להגיע לנוסח מוסכם עם הסוגיות האחרונות שנותרו בדיון ובעצם ההצעה עכשיו כפי שהיא פורסמה לציבור, כפי שחברי מהמשרד לביטחון הפנים אמר כאן, פורסמה ל-14 ימים כדי לאפשר הערות הציבור.

רחל ספירו: בנוסח כפי שהוצע יש שינויים מהותיים מהנוסח הקודם ולכן היינו צריכים לפרסם את זה שוב.

רחל ספירו: יש מודל הפעלה שהוא ייחודי למשרד לביטחון הפנים: הקמת יחידת פיקוח טכנולוגי עם כל הרבדים, עם הסתייעות בגורמים נוספים מעבר למשטרה.

רחל ספירו: יש מודל של הערכת מסוכנות, של מעריך מסוכנות שמשרד הרווחה מוכן לקדם והם התגייסו לזה.

מירב בן ארי: זה דרמטי ולא היה בתזכיר הקודם.

רחל ספירו: נכון.

רחל ספירו: גם הרחבה של ההצעה לכל בני המשפחה באשר הם עם אפשרות לצמצם את זה רק למקרים הנדרשים ועם המסוכנות הגבוהה ביותר או עם חשש להפרה של צו ההגנה בתוך השיקולים של בית המשפט לשקול, כולל אפשרות לבית המשפט להתעדכן אם יש הפרה של הצו או אין; ואם יש הפרה אז לזמן את הצדדים לדיון.

רחל ספירו: ההצעה כשלעצמה היא מורכבת עם איזונים נדרשים, בין היתר גם להיבטים של שמירה על הפרטיות.

רחל ספירו: אנחנו מאפשרים פה הפעלת אמצעי טכנולוגי GPS כולל שמירה במאגרי מידע – איזה מידע כן יישמר, איזה מידע לא יישמר, למי תהיה אפשרות גישה לתוך המידע.

רחל ספירו: זאת עבודת המטה שנעשתה בחצי השנה האחרונה ומונחת כאן על שולחן הוועדה ובפני הציבור.

רחל ספירו: אחרי הפרסום לציבור נראה איזה הערות מהותיות קיבלנו וננסה להביא נוסח בהקדם.

מירב בן ארי: רחלי, ההבדל בין תזכיר החוק הקודם לבין התזכיר שפורסם היום באתר, מעבר להערכת המסוכנות שנכנסה אליו ולא הייתה, מעבר לעניין של מעורבות בית המשפט במקרה של הפרה, מעבר לעניין ההרחבה לכל בני המשפחה, לאיזה עוד דבר התייחסת בהתחלה שהוא שונה מהתזכיר הקודם?

רחל ספירו: יש הקמת יחידת פיקוח טכנולוגי שהמשרד לביטחון הפנים יכול לפרט יותר.

רחל ספירו: אבל זה בעצם איך כל מודל ההפעלה יעבוד מאז שבית המשפט נותן את הצו וההוראה - -

מיכל רוזין: הוא מפעיל בעצם את החברות?

רחל ספירו: בדיוק.

רחל ספירו: כולל התקשרויות, כולל איזונים נדרשים בין הסתייעות בגורמים אזרחיים שהם אינם עובדי מדינה – מה כן צריך להיות אצל עובד מדינה, מה לא צריך להיות.

רחל ספירו: \

עאידה תומא סלימאן: עדיין קיים הגורם האזרחי?

רחל ספירו: כולל הגורם האזרחי.

רחל ספירו: כמו שציינו בדיון הקודם, ניסינו ללכת פה יחד עם המשרד לביטחון הפנים בבנייה של המודל ולהכניס את זה לתוך תזכיר החוק.

מירב בן ארי: אליעזר, בבקשה.

מיכל רוזין: למה צריך להקים יחידת הערכה?

מירב בן ארי: עכשיו אליעזר יענה כי זה המשרד לביטחון פנים.

עאידה תומא סלימאן: יחידת הערכת מסוכנות.

מיכל רוזין: יש.

אליעזר רוזנבאום: אין.

אליעזר רוזנבאום: למשרד הרווחה אין.

אליעזר רוזנבאום: הם מקימים עכשיו 12 יחידות בפריסה ארצית.

אליעזר רוזנבאום: אני אגע בזה עוד מעט בסקירה כדי שהם יעשו את הערכת המסוכנות גם לחוק הזה, וכנראה, יש עוד כמה חוקים מחויבים.

אפרת פרקש: אני עורכת הדין אפרת פרקש מהמשרד לביטחון הפנים.

אפרת פרקש: לשאלתה של חברת הכנסת תומא סלימאן, זה לחוק הזה אבל לא רק לפיקוח הטכנולוגי, אלא לכל צווי ההגנה האזרחיים.

אפרת פרקש: האוכלוסייה שאליה מתייחס התזכיר זאת בהחלט האוכלוסייה של צווי ההגנה האזרחיים ולא ההליך הפלילי של צווי הרחקה תוך שחרור בערובה.

אפרת פרקש: זאת אוכלוסייה שכרגע השארנו אותה בצד להמשך הדרך אם נראה שיש בכך צורך בהמשך ואחרי המסקנות שיתקבלו מהפעלה לגבי אוכלוסייה של צווי הגנה.

עאידה תומא סלימאן: זה בעצם מה שהתייחסנו אליו בישיבה האחרונה כאן בוועדה.

אפרת פרקש: גם מה שהתייחסנו אליו בישיבות הקודמות וגם במובן הזה האוכלוסייה שאליה מתייחס התזכיר היא אותה אוכלוסייה שאליה מתייחסות ההצעות הפרטיות.

אפרת פרקש: הוא כן משכלל את זה במובן של הנושאים שחברתי במשרד המשפטים התייחסה אליהם: הכוחות שיופעלו, הערכת מסוכנות שלא הייתה קיימת – שכלול של כל הנושא הזה.

אפרת פרקש: אבל האוכלוסייה היא אותה אוכלוסייה שבה עוסקות הצעות החוק הפרטיות.

אפרת פרקש: במובן הזה הוא בא לתת מענה לצווי הגנה אזרחיים.

אפרת פרקש: חשוב לציין את זה.

מירב בן ארי: צו הגנה אזרחי הוא דרמטי כי זה לא היה בתזכיר החוק הקודם.

מירב בן ארי: מה היה בכלל בתזכיר החוק הקודם?

אפרת פרקש: תזכיר החוק הקודם מתחלק לשני חלקים - -

מירב בן ארי: לא משנה, עזבי, זה כבר לא רלוונטי.

אפרת פרקש: ההתנגדות הייתה בעיקר בפן הפלילי.

מירב בן ארי: לא היה בכלל ההיבט האזרחי.

אפרת פרקש: התחלנו לדון בהיבט האזרחי אבל זה היה ממש בחיתוליו.

אפרת פרקש: לא היה כל המערך שמוקם היום במשרד לביטחון הפנים: לא היה כוח התגובה האזרחי, לא הייתה הערכת המסוכנות שהיא כלי כל כך חשוב כדי להחליט מהם אותם המקרים שבהם יוטל הפיקוח הטכנולוגי ומתי צו הגנה רגיל.

אפרת פרקש: לא היו המון דברים שנולדו בעקבות אותה עבודת מטה שנעשתה בחודשים האחרונים בשיתוף כל משרדי הממשלה הרלוונטיים.

אפרת פרקש: עבודת המטה היא זאת שהובילה לשינויים המהותיים בתזכיר וליצירת מתווה שאנחנו רואים אותו קורם עור וגידים ולקראת הפעלה עתידית.

אפרת פרקש: בעבר היו פשוט דברים שלא ידענו איך הם יקרו בפועל, והיום זה הרבה יותר ברור ונעשה לצד העבודה של תפיסת ההפעלה של צוות האפיון הטכנולוגי וכדי לבנות את המכרז שיתאים בדיוק להצעת החוק הזאת.

מירב בן ארי: בסדר גמור.

מירב בן ארי: אליעזר, איך תזכיר החוק משפיע על יציאת המכרז?

אליעזר רוזנבאום: מי שמכיר את הפרויקט מבין עד כמה הפרויקט הזה מורכב.

אליעזר רוזנבאום: יש לי מספיק ניסיון בכתיבת מכרזים ובקידום פרויקטים.

אליעזר רוזנבאום: אני אומר לכם שיש כמה משרדי ממשלה שמעורבים באופן מלא: משרד הרווחה, משרד המשפטים, כמובן רש"א, משטרת ישראל, שירותי בתי הסוהר, וכל אחד עם הנושאים שלו.

אליעזר רוזנבאום: צריך לציין את האינטנסיביות שאנחנו עוסקים בנושא הזה.

אליעזר רוזנבאום: במהלך שבוע אני עוסק בשלוש-ארבע ישיבות של כמה שעות כדי לקדם את הפרויקט החשוב הזה.

אליעזר רוזנבאום: אני אתן סקירה איפה אנחנו עומדים בתפיסת ההפעלה והמכרז כך שגם מזה אנחנו לא מרפים.

אליעזר רוזנבאום: גם השר באופן אישי קיים לפני החג דיון ולפני כן המנכ"ל כך שכל צמרת המשרד מעורבת בפרויקט החשוב הזה.

אליעזר רוזנבאום: פעולות שביצענו עד כה שהן חלק מהמכרז: תעדוף אוכלוסיות היעד.

אליעזר רוזנבאום: כפי שאפרת אמרה יש לנו בהליך האזרחי שתי אוכלוסיות שעליהן דיברנו והסכמנו למה שביקשתם: אוכלוסייה אחרת זה אסירים שסיימו למלא את תקופת המאסר והם ברמת סיכון גבוה.

אליעזר רוזנבאום: הפוטנציאל הוא ל-400 איש בשנה, לפחות מניתוח הנתונים שלנו; האוכלוסייה השנייה זה צווי הגנה שבהם אנחנו מדברים על פוטנציאל של 1,200, 1400 בשנה.

אליעזר רוזנבאום: אלה שתי האוכלוסיות שהתזכיר עוסק בהן.

אליעזר רוזנבאום: האוכלוסייה השלישית של פלילי תהיה בתזכיר הנוסף שצריך להשלים.

אליעזר רוזנבאום: אלה אוכלוסייה של גברים שהיו מעורבים באירועי אלימות כאלה ואחרים, והמשטרה מעורבת בהם.

אליעזר רוזנבאום: יש תלונה של האישה או בן משפחה במשטרה והמשטרה מעורבת, אבל שם ההליך פחות מורכב.

אליעזר רוזנבאום: לקחנו כל אוכלוסייה ופירטנו את כל התרחישים לגבי כל אחת.

אליעזר רוזנבאום: סגרנו מי עושה מה בכל שלב.

אליעזר רוזנבאום: כתיבת עיקרי תפיסת ההפעלה – נכתב; תזכיר החוק פורסם.

אליעזר רוזנבאום: הדמ"צ והאפיון הטכנולוגי - -

מיכל רוזין: מה זה דמ"צ?

אליעזר רוזנבאום: דרישה מבצעית.

עאידה תומא סלימאן: חשבתי שרק אני לא מבינה.

מיכל רוזין: לא, אני רק לא מתביישת לשאול ולקבל תשובה.

מיכל רוזין: דברו עברית.

אליעזר רוזנבאום: האפיון הטכנולוגי שהוא פרק משמעותי במכרז – הוא בסבב הערות ובשבועיים הקרובים אנחנו מסיימים אותו.

אליעזר רוזנבאום: זה פרק חשוב במכרז, ובמקביל אנחנו כותבים את המכרז.

אליעזר רוזנבאום: יש כבר כמה פרקים שנכתבו ואנחנו בסבב הערות ותיקונים לדבר הזה.

עאידה תומא סלימאן: יש לי רק שאלה אחת:

עאידה תומא סלימאן: אתם אמרתם שתתחילו עם 250 - -

אליעזר רוזנבאום: כן.

אליעזר רוזנבאום: אני אגיע לזה.

עאידה תומא סלימאן: אתה תגיע לזה?

עאידה תומא סלימאן: כי נתת הרבה מספרים מעבר לזה.

עאידה תומא סלימאן: יש 400 פליליים משוחררים ו-1200 - -

אליעזר רוזנבאום: בשלב א' אנחנו מדברים על 250 זוגות בפריסה ארצית.

אליעזר רוזנבאום: ירדנו להפעיל 250 במחוז משטרתי אחד וזה בלתי אפשרי.

אליעזר רוזנבאום: כי יכול להיות שהבעל נמצא במחוז X וזה לא עובד.

אליעזר רוזנבאום: לכן זה יהיה ארצי בו זמנית.

קרן ברק: אני לא כל כך הבנתי למה המכרז.

מירב בן ארי: לחברה.

אליעזר רוזנבאום: המכרז להקמת משל"ט לאיתור - -

קרן ברק: אבל זה מכרז שכבר יצא.

מיכל רוזין: לא.

מיכל רוזין: אי אפשר להוציא מכרז בלי החוק.

מיכל רוזין: זה בדיוק העניין.

קרן ברק: אני יודעת לשאול את השאלה, שנייה רגע.

קרן ברק: לפני כשנתיים יצא RFI לדבר הזה.

אליעזר רוזנבאום: גמרנו את ה-RFI.

קרן ברק: ניגשו לזה אנשים?

אליעזר רוזנבאום: עשינו את שני השלבים האלה כדי לבדוק את ההיתכנות.

קרן ברק: אבל ניגשו אנשים כדי להפעיל את זה.

אליעזר רוזנבאום: חברת אלקטרה.

אליעזר רוזנבאום: אבל זה לא היה מכרז.

אליעזר רוזנבאום: נאסר עלינו לפרסם את המכרז עד שהחוק עובר.

קרן ברק: אז הם ניגשו למשהו שהם לא היו אמורים לזכות בו?

אליעזר רוזנבאום: לא, בוודאי שלא, זה שלב מקדמי.

אליעזר רוזנבאום: זה שני דברים.

מירב בן ארי: סליחה, תמשיך, בבקשה, עם הסקירה שלך.

קרן ברק: אתם אומרים "בוודאי שלא" כאילו זה סביר, ועברו שנתיים ולא קרה כלום.

מיכל רוזין: כי לא ניגשו למכרז.

מירב בן ארי: - - -

קרן ברק: אתם מחליקים את זה – איזה מגניב הכול.

קרן ברק: זה לא מגניב.

מירב בן ארי: אני לא יכולה לנהל ככה את הדיון.

קרן ברק: אז מה-RFI לא יצא כלום?

קרן ברק: זה טכני.

קרן ברק: הוצאתם, החברות ניגשו וזהו.

אליעזר רוזנבאום: למדנו על ההערכות הטכנולוגיות, למדנו על הפערים שיש לנו.

אליעזר רוזנבאום: אי אפשר לבנות תפיסת הפעלה מעבר לסקירה הבין-לאומית.

אליעזר רוזנבאום: למדנו מספרד ומקנדה.

אליעזר רוזנבאום: אבל בסוף אתה צריך להפעיל כדי לראות איך זה מתאים למדינת ישראל.

קרן ברק: בצד הכלכלי חברה שניגשת ל-RFI באה ללמד אותך?

אליעזר רוזנבאום: היא באה להציג את היכולות הטכנולוגיות שלה.

קרן ברק: היא משקיעה בזה כסף בשביל ללמד אותך?

קרן ברק: זה הרעיון הכלכלי העסקי שלהם כשהם ניגשים למכרזים?

אליעזר רוזנבאום: היא מציגה את המערכת שלהם.

מיכל רוזין: אני יכולה לעזור, קרן?

מירב בן ארי: כן.

מיכל רוזין: החברות האלה לא הקימו חברה כדי לתת מענה לזה ולכן כבר הוציאו כסף.

מיכל רוזין: יש להם מענים אחרים לטיפול אזרחי.

מיכל רוזין: הם מציגים איך הם יכולים לעשות אדפטציה אם יהיה חוק ומכרז – שאחר כך גם יחליטו אם לגשת או לא.

מיכל רוזין: אם הכסף לא יהיה מספיק אולי הם יחליטו שלא.

מיכל רוזין: אבל הם מנסים להסביר טכנולוגית איך יש להם מענה.

מיכל רוזין: סביב הטכנולוגיה הם ניסו - -

קרן ברק: שוב, זה ברמת ההשערה של התפיסה הכלכלית.

מיכל רוזין: הם ילמדו איך לעשות את המכרז.

קרן ברק: בגלל שבאתי מהעולם העסקי אני לא מכירה את זה.

מירב בן ארי: את יכולה לעצור?

מירב בן ארי: זה פשוט ללכת ולבקר כמו שמיכל עשתה.

קרן ברק: זה לא ללכת לבקר.

מירב בן ארי: כן.

מירב בן ארי: ואז היית קצת יותר מבינה.

אליעזר רוזנבאום: זה יותר מלבקר.

קרן ברק: חברות עסקיות לא משחיתות את זמנן להעשיר בלי להרוויח מזה כסף.

מירב בן ארי: אתה יכול להמשיך.

מיכל רוזין: הן רוצות שזה ייכנס לחוק, הן רוצות שיהיה מכרז.

מירב בן ארי: אבל דיברתי על זה כבר לפני חודש ולא סתם מיכל מבינה את זה כי היא הייתה שם.

אליעזר רוזנבאום: יש כאן התרחישים של האוכלוסיות.

אליעזר רוזנבאום: אם אתם רוצים אני יכול לפרט.

מירב בן ארי: לא, אני רוצה שתמשיך איפה שעצרת.

אליעזר רוזנבאום: לגבי הנושא של התרחישים – יש נקודה אחת חשובה - -

קרן ברק: - - - לא להמשיך להבין את העולם העסקי.

קרן ברק: הבורות היא שלכם, לא שלי.

אליעזר רוזנבאום: הגורם שצריך להגיש את צו ההגנה או את הבקשה, בין זה הבעל שסיים לרצות את מלוא תקופת עונשו זאת האישה בלבד.

אליעזר רוזנבאום: אנחנו בחנו האם יש גורם מדינתי שיכול להיכנס בנעליה ולהגיש כשהיא מאוד רוצה להגיש אבל מסיבות משפחתיות או מקום מגוריה היא מעדיפה שמישהו אחר יגיש.

אליעזר רוזנבאום: אנחנו בחנו את זה, זה בלתי אפשרי; אנחנו יכולים לעזור לה, משרד הרווחה יעזור לה, אבל היא זאת שחייבת להגיש את הבקשה לבית המשפט.

מיכל רוזין: שתי שאלות הבהרה, אם אפשר?

מירב בן ארי: כן.

מיכל רוזין: האם יחידת המפוקחים נכללת?

אליעזר רוזנבאום: הפק"ל?

מיכל רוזין: מפוקחים של עברייני מין שהורשעו.

אליעזר רוזנבאום: הם לא בפרויקט הזה בשלב זה.

מיכל רוזין: אוקיי, צריך לשקול את זה.

מיכל רוזין: שנינו יודעים למה.

מיכל רוזין: שנית, נושא של הרחקת עבריין מין ממקום מגוריו – האם זה ייכלל או שאנחנו נצטרך לתקן את החוק ההוא כדי שזה יכלול?

מיכל רוזין: פשוט ההגדרות שונות.

מיכל רוזין: זה אותו דבר אבל זה לא צו הגנה, אלא הרחקה.

מיכל רוזין: זאת אומרת שאנחנו צריכים להגיש תיקון לחוק ההוא של הרחקת עבריין מין ממקום מגוריו כי זאת כן בקשה של הנפגעת או הנפגע להרחקה.

מיכל רוזין: אבל אתה אומר שמעכשיו זה לא יהיה בקשה להרחקה, אלא צריך להכליל את זה כמו צו הגנה.

אפרת ליפשיץ פרקש: תזכיר החוק הוא תיקון לחוק למניעת אלימות במשפחה.

אפרת ליפשיץ פרקש: הוא נוגע אך ורק להליך של צו הגנה אזרחי למניעת אלימות במשפחה.

אפרת ליפשיץ פרקש: כל מטריה או הליך שונה הוא לא ממין העניין ולא שייך.

אפרת ליפשיץ פרקש: אם יש חשיבה לכלול גם אותו זה חוק נפרד לגמרי.

אפרת ליפשיץ פרקש: אנחנו לא דנו בזה גם לא במסגרת תפיסת ההפעלה.

אפרת ליפשיץ פרקש: זאת לא אוכלוסייה שעלתה על השולחן.

אליעזר רוזנבאום: מבחינת תהליך החלת הפיקוח, לגבי האוכלוסייה הראשונה של אסירים שסיימו למלא את תקופת מאסרם, חודש וחצי לפני תום תקופת המאסר ניידע את האישה שבעלה אמור להשתחרר, ועדיין במהלך תקופת מאסרו אנחנו חושבים שהוא מסוכן, וממליצים בפניה לשקול להגיש צו הגנה.

אליעזר רוזנבאום: אם היא תחליט שכן אז בתוך בית הסוהר יש הליך מסודר של ועדת שחרורים של ועדת הערכת מסוכנות יחד עם הרווחה.

אליעזר רוזנבאום: זה סגור, אין בזה פער.

אליעזר רוזנבאום: מעל חצי שנה זאת הוועדה המקצועית של שב"ס ומשרד הרווחה.

אליעזר רוזנבאום: עד שישה חודשים שב"ס עושה את זה.

אליעזר רוזנבאום: 12 היחידות שהקים משרד הרווחה להערכת מסוכנות, נבקש מהם שגם בנושא הזה יעשו את הערכת המסוכנות.

אליעזר רוזנבאום: האישה תגיש את הבקשה לבית המשפט, ובית המשפט, ככל שישתכנע, ינחה את הגורמים המקצועיים – פעם אחת זה המשל"ט, היחידה שתקום במשרד לביטחון הפנים לפיקוח על אותם אנשים שמאיימים על נשותיהם.

מירב בן ארי: ממי בית המשפט מבקש תזכיר?

אליעזר רוזנבאום: הוא מבקש גם מהרווחה וגם - -

מירב בן ארי: אבל אם המשפחה לא מוכרת ברווחה?

מירב בן ארי: זאת אומרת האישה מבקשת את הצו ואז יש הערכת מסוכנות - -

אליעזר רוזנבאום: אם הוא חלק מהאוכלוסייה וריצה עונש אז צריך להכיר אותו.

מירב בן ארי: אה, אנחנו מדברים על אוכלוסייה שריצתה עונש.

מירב בן ארי: בסדר.

אליעזר רוזנבאום: אנחנו מדברים על 400 שהם בפוטנציאל.

אליעזר רוזנבאום: שם הם מוכרים.

אליעזר רוזנבאום: ואז למעשה אנחנו עושים כמה פעולות: פעולה אחת זאת הערכת המסוכנות, שתי פעולות נוספות – אחד זה הזכיין של הפרויקט להקים את המשל"ט ולהתקין את הצמיד ולספק את הפלאפונים.

אליעזר רוזנבאום: במקום שהבעל יימצא צריך לבדוק שיש אכן תשתית של אינטרנט והיתכנות טכנולוגית.

קרן ברק: יש מצב שאתה מראה לנו את המצגת שאתה מחזיק ביד על המסך?

מירב בן ארי: היא הייתה פה בפעם שעברה.

מירב בן ארי: אנחנו לא מציגים עכשיו את המצגת.

מירב בן ארי: יש לי אותה פה, אם את רוצה.

מירב בן ארי: אבל אנחנו לא פותחים שוב את המצגת.

מירב בן ארי: עשינו על זה דיון.

אליעזר רוזנבאום: חוות הדעת השנייה היא של קצין המשטרה על טווח המרחק של הבעל ממקום מגוריה של האישה – אם זה שטח בנוי או לא, שטחים פתוחים, פריפריה.

אליעזר רוזנבאום: כל הדבר הזה יבוצע.

עאידה תומא סלימאן: אנחנו מתלחששות.

עאידה תומא סלימאן: בקיצור, זה לא יעבוד בכפרים הערביים.

אליעזר רוזנבאום: למה לא יעבוד?

עאידה תומא סלימאן: כי אין קליטה רוב הזמן.

מירב בן ארי: למה?

מירב בן ארי: יש כפרים שיש בהם קליטה.

מירב בן ארי: בטייבה, בכפר-קאסם, בקלאנסווה ובג'לג'וליה אין קליטה?

מירב בן ארי: אני מסתובבת הרבה וגם את, ויש מקומות שיש בהם קליטה.

עאידה תומא סלימאן: מירב, מירב.

מירב בן ארי: די.

מיכל רוזין: - - -

מירב בן ארי: את יודעת מה - -

מיכל רוזין: אבל למה זה "או, או"?

מיכל רוזין: צריך להתמודד עם זה שיש כאן בעיה של קליטה.

מירב בן ארי: אמרתי שיש כפרים, לא אמרתי שבכול.

מירב בן ארי: אגב, תתפלאי, גם בחברה היהודית יש מקומות שהקליטה על הפנים.

מירב בן ארי: בסדר.

מירב בן ארי: זה לא רק אצל הערבים.

מיכל רוזין: אבל למה את מבטלת את מה שאמרנו?

מירב בן ארי: אני לא מבטלת.

מירב בן ארי: אני רק אומרת שיש כפרים ערביים שיש בהם קליטה.

עאידה תומא סלימאן: הכול טוב.

מירב בן ארי: הכול טוב, אפשר להתקדם.

אליעזר רוזנבאום: בדיקת ההיתכנות תבוצע, ואנחנו נעביר את חוות הדעת עד 96 שעות לבית המשפט.

אליעזר רוזנבאום: ככל שבית המשפט יחליט שהוא מטיל את הפיקוח, כמובן הזכיין יפנה לבעל ולאישה.

אליעזר רוזנבאום: לבעל יתקינו את הצמיד על הרגל וייתנו לו את מכשיר הפלאפון הייעודי והאישה תקבל את המכשיר; ולמעשה, ברגע שיחל הפיקוח המשל"ט שנקים באמצעות אותו זכיין יופעל.

אליעזר רוזנבאום: האוכלוסייה השנייה היא זאת של צווי הגנה.

אליעזר רוזנבאום: גם שם האישה צריכה להגיש את הבקשה.

אליעזר רוזנבאום: כל התהליך שפירטתי לגבי היתכנות להטלת הפיקוח יבוצע גם על-ידי הזכיין מבחינה טכנולוגית ותשתית פיזית וגם הערכת המסוכנות והריחוק, כל הדברים האלה יתבצעו.

אליעזר רוזנבאום: אנחנו נעביר את ההמלצות שלנו בתוך 96 שעות לבית המשפט, וככל שבית המשפט יחליט על הטלת הפיקוח, כמובן, אנחנו נוציא את זה לפועל.

אליעזר רוזנבאום: בתהליך המימוש אנחנו יוצאים בשלב א' עם 250 זוגות ולאחר מכן אנחנו רוצים לעבור לשלב נוסף של 250 עד 500, 500 עד 1,000, ומעל 1,000 נרחיב ככל שיידרש.

מיכל רוזין: אתה יודע מה הבעיה העיקרית בחוק.

אליעזר רוזנבאום: מה?

מיכל רוזין: סעיף 12.

מירב בן ארי: לא, לא, אנחנו לא פותחים תזכיר חוק.

מירב בן ארי: אין דיונים בוועדה.

מירב בן ארי: קיבלתי גם חוות דעת משפטית על תזכיר חוק.

מיכל רוזין: שנייה.

מירב בן ארי: לא, לא.

מירב בן ארי: את רוצה – תדברי אחרי כן.

מיכל רוזין: אז אני רוצה להגיד לו.

מירב בן ארי: את יכולה להעיר, אבל אתה לא עונה כי קיבלתי הנחיה ברורה בעניין הזה.

מיכל רוזין: אני רוצה להעיר שתי הערות: א', אני רוצה לבקש עלות תקציבית – מה זה אומר בעניין המערך שאתם צריכים לבנות הן להערכת מסוכנות והן לפיקוח של הזכיינים שינהלו את המשל"ט, כפי שקראת לו?

אליעזר רוזנבאום: כן.

אליעזר רוזנבאום: מרכז שליטה.

מיכל רוזין: אני רוצה לשמוע הערכה תקציבית.

מיכל רוזין: זה חשוב; וכן הערכת זמן לביצוע המכרז, הקמת המשל"ט והקמת יחידת הערכת המסוכנות.

אליעזר רוזנבאום: בסדר.

אליעזר רוזנבאום: אני אמשיך.

אליעזר רוזנבאום: לגבי מרכז השליטה: ניטור, פיקוח ובקרה – הזכיין יקים את הדבר הזה.

אליעזר רוזנבאום: הוא גם מקים את המערכת הטכנולוגית עצמה וגם מספק את הטלפונים ואת הצמידים.

מיכל רוזין: לא החברה?

אליעזר רוזנבאום: החברה.

אליעזר רוזנבאום: אמרתי – הזכיין.

אליעזר רוזנבאום: בנוסף לזה יש גם בעלי תפקידים - -

קרן ברק: זה זכיין שעושה את זה כבר במקומות אחרים?

אליעזר רוזנבאום: אני לא יודע.

אליעזר רוזנבאום: מי שיזכה.

מירב בן ארי: מי שיזכה יקבל.

אליעזר רוזנבאום: אני לא מחליט.

אליעזר רוזנבאום: יהיה הליך מכרזי מסודר.

מיכל רוזין: אני מדברת על ההערכות התקציביות של משרד הבט"פ.

אליעזר רוזנבאום: בנוסף לזה במרכז השליטה יהיו עוד גורמים.

אליעזר רוזנבאום: צריך לזכור שבסוף צריך סמכות שלטונית וצריכים עובדי מדינה.

אליעזר רוזנבאום: מנהל המשל"ט יהיה עובד מדינה ויהיה לו גם סגן.

אליעזר רוזנבאום: בתוך המשל"ט יהיו גם כמה בעלי תפקידים: מוקדנים - -

מיכל רוזין: למה צריך מוקדנים?

אליעזר רוזנבאום: אנחנו עוד לא יודעים אם זה יהיה מיקור חוץ או עובדי מדינה.

אליעזר רוזנבאום: אבל בכל מקרה אחראי המשמרת - -

מירב בן ארי: הבנתי שזאת הייתה גם נקודה שדיברו - -

אליעזר רוזנבאום: בכל מקרה אחראי המשמרת הוא עובד מדינה.

אליעזר רוזנבאום: אין מצב שאחראי המשמרת לא יהיה עובד מדינה.

אליעזר רוזנבאום: זה בסדר, זה מקובל.

אליעזר רוזנבאום: יהיו מוקדנים.

אליעזר רוזנבאום: לאחר מכן באותו משל"ט יהיה תא של משטרת ישראל, שבו יהיו אנשי אג"מ ואנשי חקירות ומודיעין ומוקדנים 24/7.

מיכל רוזין: אז זה מבטל את הצורך במכרז בחברה חיצונית.

קריאות: לא, לא.

מיכל רוזין: חלק מהעניין הוא שלחברה הזאת יש גם מוקד.

קרן ברק: המוקד הוא של החברה החיצונית.

קרן ברק: הם שמים שם כמה מנהלי משמרת.

אליעזר רוזנבאום: אנחנו מקימים את אותם תאים שעכשיו פירטתי: אחד זה המוקדנים שהם הזכיין אבל אחראי המשמרת יהיה עובד מדינה שינהל את זה.

אליעזר רוזנבאום: דרך אגב, גם בפק"ל בשירות בתי הסוהר זה עובד באותה צורה.

אליעזר רוזנבאום: מאחר שהם מקימים עבורנו.

אליעזר רוזנבאום: תא משטרת ישראל חייבים חומרי חקירה 24/7 ולא לחכות רגע כי יש מידע וצריך לבדוק אותו; יש תא שותפויות ששם יהיו גם הרווחה וגם גורמי המשרד לביטחון הפנים; יש שם גם קשר לפרקליטות ולרש"א – הרשות לשיקום האסיר של שירות בתי הסוהר.

אליעזר רוזנבאום: בקיצור – תא של נציגים כדי שיהיה מענה במעגל קצר ולא לשלוח למשרד הראשי.

אליעזר רוזנבאום: התא הזה צריך לעבוד מול גורמי השטח, מול תחנות המשטרה הטריטוריאליות, מול יחידות הרווחה הטריטוריאליות.

אליעזר רוזנבאום: יש משרד רישום שבו צריך לנהל את כל צווי ההגנה, את כל המידע שיגיע – בין מהערכת המסוכנות, בין מהנהלת בתי המשפט – צריך מישהו שינהל את כל הרישום.

אליעזר רוזנבאום: ועוד תא שהוא המבררים.

אליעזר רוזנבאום: כשיש הפרות צריך לברר האם זה לא תקלה טכנית או הפרה שגוררת אחריה אירוע שהמשטרה צריכה להתערב בו שהוא כבר אירוע פלילי שהפר את האזור שבית המשפט אסר עליו להיכנס אליו.

אליעזר רוזנבאום: אז כל המערך הזה יהיה תחת קורת גג אחת שבה האחריות היא של המשרד לביטחון פנים.

אליעזר רוזנבאום: המנהל הוא עובד של המשרד לביטחון פנים.

אליעזר רוזנבאום: מבחינת תפקידי המשל"ט הוא צריך לעשות את כל הפיקוח, את כל הניטור, את הבדיקות המקדימות ואת ההתקנה של האמצעים.

אליעזר רוזנבאום: למשל"ט יהיה קשר גם עם המפוקחים – גם עם האישה וגם עם הבעל.

אליעזר רוזנבאום: אני מניח שגם להם יהיו כל מיני שאלות ובקשות.

אליעזר רוזנבאום: לכן זה לא יהיה המוקדנים.

אליעזר רוזנבאום: זה תא שותפויות וחיוני מאוד שבעלי התפקידים שם יהיו בקשר.

אליעזר רוזנבאום: יש יחידת האבטחה האזרחית שתפעל להגנה רק על האישה, לא יתעסקו עם הבעל.

אליעזר רוזנבאום: מי שיתעסק בפרות של הבעל זה רק יחידות סיור משטרתיות.

אליעזר רוזנבאום: ככה קבענו וככה הדבר הזה צריך להתבצע.

מיכל רוזין: חוץ מסמכויות - - - שיש לכל אזרח.

אליעזר רוזנבאום: בהתרחש אירוע הכוח האזרחי הזה יוזנק לעבר האישה כדי לוודא שהיא אכן במקום מוגן ולהוות חוצץ.

עאידה תומא סלימאן: החלטתם בסוף שהכוח האזרחי עובד עם כל הנשים גם אם היא לא מעוניינת.

אליעזר רוזנבאום: אם היא לא מעוניינת אנחנו לא נכפה עליה.

אליעזר רוזנבאום: אם היא תסרב אנחנו לא כופים עליה.

עאידה תומא סלימאן: בסדר.

מיכל רוזין: מה - - - והזמן?

אליעזר רוזנבאום: אנחנו עושים את כל המאמץ שעד חודש אוגוסט המכרז יהיה מוכן לפרסום.

אליעזר רוזנבאום: הוא בשלבי כתיבה מתקדמים.

אליעזר רוזנבאום: אני מקווה שלא יהיה לנו עיכוב.

אליעזר רוזנבאום: אני, בכל אופן, עוסק בזה יום-יום ומוודא שהדברים מתקדמים.

עאידה תומא סלימאן: אוגוסט זה לא פגרה?

מירב בן ארי: פגרה של מי?

עאידה תומא סלימאן: של הכנסת.

קרן ברק: זה לא קשור אליהם.

מירב בן ארי: מה זה קשור אליהם?

עאידה תומא סלימאן: המכרז לא יתפרסם לפני שיש חוק.

עאידה תומא סלימאן: נכון?

אליעזר רוזנבאום: נכון.

עאידה תומא סלימאן: זה אומר שאפילו אם תהיו מוכנים ולא העברנו את זה בקריאה שנייה ושלישית זה יחכה.

קרן ברק: זה חייב לעבור שנייה-שלישית?

קרן ברק: לא ראשונה?

עאידה תומא סלימאן: אתן רואות למה אני שואלת?

מירב בן ארי: כשאני שאלתי על פרסום המכרז בדיון הקודם הובהר לי פה שברגע שתזכיר החוק יוצא ניתן יהיה לפרסם את המכרז.

מירב בן ארי: זה מה שהיה כאן בדיון.

אליעזר רוזנבאום: לא תזכיר חוק.

מירב בן ארי: ברגע שהחוק יאושר?

מירב בן ארי: מה הפרוצדורה?

אפרת פרקש: ברגע שהחוק יאושר.

אפרת פרקש: המכרז מתבסס על מערך שלא קיים כיום.

אפרת פרקש: אין לו תשתית חוקית.

מירב בן ארי: זאת אומרת שאם החוק יצא היום ל-14 יום להערות הציבור זה אומר שבאמצע יוני אפשר להביא אותו לקריאה ראשונה פה?

מירב בן ארי: מה קורה?

מירב בן ארי: כולם פה בשקט?

מירב בן ארי: זאת מומחיות שלכם.

רחל ספירו: זה תלוי איזה הערות נקבל.

רחל ספירו: אבל אנחנו נביא את זה במהירות האפשרית.

מירב בן ארי: בעיקרון כן.

מירב בן ארי: 20 ביוני קריאה ראשונה?

מירב בן ארי: אני יכולה לסיים אותו בשנייה-שלישית עוד בתחילת יולי עם שתי החמודות פה, חברות שלי, ישתפו פעולה.

מיכל רוזין: הי, הי.

מירב בן ארי: "חמודות" זה בקטע טוב.

מירב בן ארי: תירגעי, הכול בסדר.

מירב בן ארי: כשגבר יגיד את זה זה משהו אחר.

מיכל רוזין: גם את.

מיכל רוזין: לא "חמודות".

מירב בן ארי: מיכל.

קרן ברק: אנחנו לא חמודות.

קרן ברק: בואו נסכים שחמודות אנחנו לא.

קרן ברק: מה הקשר בינינו לבין חמודות?

מירב בן ארי: אוי, אלוהים, זה רק תחילת היום.

מירב בן ארי: אם שתי החברות שלי משמאלי לשולחן ישתפו פעולה נוכל להביא את החוק לשנייה-שלישית כבר ביולי.

מירב בן ארי: אפילו בהתחלה.

מירב בן ארי: נכון?

מירב בן ארי: תודה.

עאידה תומא סלימאן: אני מאוד מקווה - -

מירב בן ארי: אני לא צריכה את אוגוסט.

מירב בן ארי: נכון, מיכל?

עאידה תומא סלימאן: - - כי גם אחרי פרסום המכרז יש זמן עד שיגישו - - -

מירב בן ארי: הכול בסדר.

מירב בן ארי: 14 יום.

מירב בן ארי: אפשר לתקתק את זה אם רוצים, ואם יש שיתוף פעולה.

מירב בן ארי: אם יהיה שיתוף פעולה פה של שתי החברות - -

קרן ברק: שלוש.

מירב בן ארי: מיכל זה קל.

מיכל רוזין: כי אני חמודה.

מיכל רוזין: נעלבתי כי אמרת עליהן חמודות ולא עליי.

קרן ברק: אף פעם בחיים לא קראו לי "חמודה".

מירב בן ארי: עם שיתוף פעולה טוב נוכל להעביר את זה גם ביולי, לא צריך את אוגוסט.

מירב בן ארי: נוציא אתכם לחופשה באוגוסט.

אליעזר רוזנבאום: זה מבחינת כתיבת מסמכי המכרז.

אליעזר רוזנבאום: מבחינת האוצר הדרישות התקציביות מעבר למה שאנחנו צריכים לשנה זאת יש לנו 2 מיליון שקלים - -

מירב בן ארי: להוציא את המכרז לפועל.

אליעזר רוזנבאום: כן.

אליעזר רוזנבאום: יש סיכום עם משרד האוצר שזה ייכנס לתקציב 2023.

אליעזר רוזנבאום: ברוך ידבר על הנתונים.

ברוך עדיקא: אנחנו באמצע דיוני תקציב.

ברוך עדיקא: ל-2022 יש לנו כסף.

מירב בן ארי: מה השם?

ברוך עדיקא: אני מאגף תקציבים של ביטחון פנים.

מיכל רוזין: מה התקציב ל-2022 שכרגע שמור לעניין?

מירב בן ארי: לא, ל-2022 אישרתם את התקציב, לא?

אליעזר רוזנבאום: כן.

מירב בן ארי: אז כמה יש?

אליעזר רוזנבאום: יש לנו 2-1.5 מיליון שקלים.

ברוך עדיקא: יש אפילו 5 מיליון ואם תרצה יותר תקבל יותר, רק שזה יזוז.

מיכל רוזין: מה קורה פה?

עאידה תומא סלימאן: ממילה אחת קיבלת שלוש.

עאידה תומא סלימאן: תראה כמה חמודות אנחנו.

ברוך עדיקא: השר שם דגש חזק בעניין הזה.

ברוך עדיקא: בתקציב 2022 אנחנו לא בבעיה.

ברוך עדיקא: כשנגיע ל-2023 - - -

מיכל רוזין: מה הערכת התקציב ל-2023?

אליעזר רוזנבאום: אנחנו מדברים על 20 מיליון שקל.

ברוך עדיקא: 20 מיליון בשנה.

מיכל רוזין: חד-משמעית קטן עליכם להגן על חיי אדם.

מיכל רוזין: הלוואי שכל חיי אדם היו עולים כל כך זול.

אליעזר רוזנבאום: יש גם החלק המשטרתי שאנחנו צריכים לדייק אותו – 24 תקנים.

אליעזר רוזנבאום: אבל זה אנחנו מדברים על 2023.

מירב בן ארי: בדיוני התקציב שלכם זה נמצא העניין של האיזוק?

מירב בן ארי: אני יודעת גם כי השר מאוד מחויב, הוא אמר לי על זה.

אליעזר רוזנבאום: אני גם מקווה שזה ייחתם בסוף בטבעת המלך עם אנשי האוצר.

עאידה תומא סלימאן: 20 מיליון זה להפעלה כוללת למרכזי הערכת המסוכנות?

אליעזר רוזנבאום: התשובה היא לא.

מיכל רוזין: שאלתי עלות כוללת.

מיכל רוזין: לא הבנתי.

אליעזר רוזנבאום: הסיפור של הרווחה נסגר בשבוע שעבר.

מירב בן ארי: בשבוע שעבר דיברתי - - - שיתפרו את זה, זה לא היה סגור בכלל.

אליעזר רוזנבאום: זה לא היה סגור בכלל.

אליעזר רוזנבאום: רק בשבוע שעבר סגרנו את המודל של הרווחה.

מירב בן ארי: בגלל הלחץ שלהם לפרסם את התזכיר.

מירב בן ארי: תכף הם גם יתייחסו.

אליעזר רוזנבאום: זה רק משבוע שעבר.

מיכל רוזין: - - -

מירב בן ארי: אתן כל הזמן פעילות, זה נהדר.

מירב בן ארי: אבל אני רוצה לסיים עם ביטחון פנים והרווחה ייתנו את הכול, לא רק הערכה.

מיכל רוזין: - - -

מירב בן ארי: אז היא תרשום ותענה לך.

מיכל רוזין: לא הבנתי מה ההתעקשות לא לקבל הערכת תקציב כוללת.

מירב בן ארי: אני רוצה לשמוע מאליעזר עוד הערות לגבי תזכיר החוק או המכרז.

מירב בן ארי: יש לך או לאפרת עוד הערות רלוונטיות?

אליעזר רוזנבאום: לא, אין.

אליעזר רוזנבאום: כרגע השר ביקש מאתנו לבחון את האפקטיביות של כוח האבטחה האזרחי בהיבט של זמינות בלוח הזמנים.

אליעזר רוזנבאום: כי אנחנו קבענו 5 דקות בשטח בנוי ו-10 דקות בשטחים פתוחים.

אליעזר רוזנבאום: אנחנו צריכים עוד לנתח את זה כי לא בטוח שזה יעבוד.

אליעזר רוזנבאום: לכן הוא הנחה אותנו לבחון את הדבר הזה ולדייק אותו.

מירב בן ארי: זה יותר מקצועי.

אליעזר רוזנבאום: כל שאר הדברים הוא קיבל.

אליעזר רוזנבאום: אין עוד משהו שמעכב אותנו כרגע.

מירב בן ארי: יש לך עוד הערות?

אליעזר רוזנבאום: עוד דבר אחד במקביל שלא צריך לעכב את המכרז: אנחנו צריכים לפתח מערכת מידע.

אליעזר רוזנבאום: אמרתי שיש המבררים ויש הרשמים שצריכים לנהל את כל החומרים אז המשרד צריך לפתח.

אליעזר רוזנבאום: זאת מערכת אאוטלוק בצורה מסוימת שיהיו לו ממשקים כדי לקבל ולהעביר חומרים.

אליעזר רוזנבאום: אז זאת בעיה שלנו.

אליעזר רוזנבאום: זה לא צריך לעכב את המכרז, זה פיתוח פנימי של המשרד.

אליעזר רוזנבאום: כל השאר הדברים – גיבשנו בלוח זמנים קצר יחסית את תפיסת ההפעלה.

אליעזר רוזנבאום: היו לא מעט חסמים וקשיים אבל התגברנו עליהם.

אליעזר רוזנבאום: אני לא מזהה משהו שמעכב אותנו כרגע.

מירב בן ארי: הערות לתזכיר.

אפרת פרקש: כשנראה את ההערות נוכל לראות עד כמה הן מהותיות ועד כמה אפשר להתקדם.

אפרת פרקש: אני יכולה להגיד שהוועדה יכולה לטפוח לעצמה על השכם כי הדד-ליין שהוועדה הציבה לנו גרמה לנו להירתם לילות כימים לסיפור הזה בשיתוף פעולה של כלל המשרדים הרלוונטיים.

אפרת פרקש: זה מה שהוביל אותנו לנקודה של פרסום התזכיר כעת, ואנחנו מקווים שההערות יהיו כאלה שיאפשרו לנו לקדם את זה להבאה לפני ועדת שרים כמה שיותר מהר.

מירב בן ארי: אני יודעת איפה את.

מירב בן ארי: לכן לא הייתי מוכנה לקבל את השיח שהיה פה, ולכן באמת התכנסתם ללוח הזמנים כפי שהגדרנו.

מירב בן ארי: זה היה כאן דיון קשה מאוד ומאוד נוקב.

מירב בן ארי: אני בעצמי הערתי הערות שגם התנצלתי עליהם אחר כך.

מירב בן ארי: לכן ההתכנסות ללוח זמנים היא באמת חשובה ולכן לא קיבלתי את מה שנאמר כאן.

מירב בן ארי: עוד הערות של משרד המשפטים.

מירב בן ארי: אין.

מירב בן ארי: משרד הרווחה, בבקשה.

סאיד תלי: שלום, אני סאיד תלי, מנהל תחום טיפול באלימות במשפחה במשרד הרווחה.

סאיד תלי: קודם כול, מבחינת אנשי המקצוע והמטפלים בתחום הזה, אנחנו מרוויחים פעמיים: גם פיקוח אלקטרוני שלשמו התכנסנו אבל גם הסדרת כל תחום הערכת המסוכנות שהוא תחום לא מוסדר.

מירב בן ארי: שגם לא היה בתזכיר החוק הקודם.

סאיד תלי: לא היה כל כך משמעותי בהגנה, בטיפול באלימות במשפחה ולא מופיע לא בחוק המרכזי ולא במקומות אחרים.

סאיד תלי: כמובן, כנראה, כולם חששו לקחת אחריות ולשים חותמת של הערכת מסוכנות.

קרן ברק: אז מי עכשיו חתום?

סאיד תלי: אנחנו מקימים 12 יחידות שיתחברו ליחידות הערכה וגיוס שכבר מוקמות בימים אלה בדיוק לפי החוק של עאידה.

סאיד תלי: ביחידות האלה לא רק יאבחנו ויגייסו לטיפול אלא גם יעריכו מסוכנות בהתאם להפניות של בתי המשפט בהליך אזרחי.

קרן ברק: אני לא מכירה את החוק של עאידה.

קרן ברק: למה זה יתחבר?

עאידה תומא סלימאן: העברתי חוק שהשופטים לא רק רשאים לשלוח לטיפול אלא, לפי החוק, כל שופט חייב לבקש הערכה אם האדם שנגדו הוצא הצו, בר-טיפול.

עאידה תומא סלימאן: ככה הוא יהיה מחויב לטיפול.

עאידה תומא סלימאן: בשביל זה היו צריכים להקים מרכזים להעריך את עניין המסוגלות לטיפול, והם הוסיפו לזה מסוכנות.

קרן ברק: זה משרד הרווחה או המשרד לביטחון פנים?

סאיד תלי: משרד הרווחה.

סאיד תלי: מכיוון שבימים אלה ניתנה לנו ארכה של חודשיים - -

עאידה תומא סלימאן: לא ניתנה עדיין ולא ביקשתם צו.

עאידה תומא סלימאן: ואני אמרתי שלא בטוח שאני אתן.

סאיד תלי: אנחנו פועלים במרץ להקים את זה ולא נשגע את מערכת בתי המשפט שפעם יפנו לאבחון ופעם להערכת מסוכנות, אלא תחת אותה מסגרת יהיה גם מעריך המסוכנות וגם המאבחן שמעריך התאמה לטיפול.

סאיד תלי: כמובן, פיתחנו לאחרונה בשותפות המשרדים הרלוונטיים, המשרד לביטחון פנים, משטרה וגורמים אחרים, כלי חדש להערכת מסוכנות אז הוא ישמש את מעריכי המסוכנות שיוכשרו ויהיו ייעודיים רק לעניין הזה.

סאיד תלי: אז הם בסופו של דבר יהיו חתומים על הערכת המסוכנות.

סאיד תלי: לגבי השאלה שנשאלה כאן על תקציב – 20 שדובר עליהם כאן לא כוללים את מערך מעריכי המסוכנות.

סאיד תלי: ההערכות שלנו שהגשנו לתקציב 2023 נעות בין 11 ל-17 מיליון.

סאיד תלי: זה גם תלוי מודל - - - שעות האם גבר יופנה פעם אחת או פעמיים וגם כמות התקנים.

סאיד תלי: אבל אנחנו אמורים לסגור את המודל הזה ולקבל אישור ל-2023 שזה הזמן הצפוי להפעלה.

מירב בן ארי: זאת אומרת אתם לקחתם חלק בכל האירוע הזה בגלל נושא הערכת המסוכנות.

מירב בן ארי: באמצעות בית המשפט אפשר יהיה לקבל הערכת מסוכנות ולפי זה לבחון את קבלת - -

סאיד תלי: נכון.

סאיד תלי: זה אחד הנדבכים החשובים גם בתזכיר החוק וגם בהפעלה.

סאיד תלי: אנחנו מעורבים גם בזמנים של הפרה.

מירב בן ארי: אתם לא רק בהערכת מסוכנות אלא גם אם יש הפרה.

שלהבת אינשטיין אלפסי: גם באופן כללי בפן המקצועי המשרד מחזיק את הנושא הזה של מניעת אלימות במשפחה והגנה על נשים מאלימות, ולכן אנחנו מעורבים בכל ההליך הזה כי בחלק ממנו גם עלה הצורך להערכת מסוכנות והמשרד לקח על עצמו את הקמת המערך.

מירב בן ארי: עכשיו לשאלתה של חברת הכנסת רוזין – 20 מיליון שקל ששמענו עליהם זה של המשרד לביטחון הפנים?

שלהבת אינשטיין אלפסי: כמו שסאיד אמר כאן, ההערכה התקציבית נעה בין 11 מיליון ל-17 מיליון והגשנו את זה - -

עאידה תומא סלימאן: הערכת - -

מירב בן ארי: שנייה, אני אסיים.

מירב בן ארי: אני שואלת שאלה אז תחכי.

מירב בן ארי: אני באמצע.

עאידה תומא סלימאן: מירב - -

מירב בן ארי: לא, תני לי לסיים.

עאידה תומא סלימאן: יגידו לך את המידה ואת לא תדעי - - -

מירב בן ארי: אין בעיה.

מירב בן ארי: אבל אני יודעת לנהל את הוועדה שלי מצוין.

מירב בן ארי: תודה.

מירב בן ארי: 11 מיליון שקל הם בנוסף ל-20 מיליון?

שלהבת אינשטיין אלפסי: כן.

מיכל רוזין: היא אמרה 17-11.

שלהבת אינשטיין אלפסי: בין 11 ל-17.

מירב בן ארי: מה ההבדל בין 11 ל-17?

מירב בן ארי: יש פה 6 מיליון שקל.

מירב בן ארי: זה מספר המשתתפים?

מירב בן ארי: מה גורם לכם בנוסף ל-20 מיליון להוסיף ומה ההבדל בין 11 ל-17?

שלהבת אינשטיין אלפסי: התוספת היא למערך מעריכי המסוכנות.

שלהבת אינשטיין אלפסי: זאת ההערכה התקציבית של המשרד לביטחון פנים לפיקוח ולמשל"ט.

מיכל רוזין: מה ההבדל בין 11 ל-17?

שלהבת אינשטיין אלפסי: ההבדל בין 11 ל-17 הוא לגבי מספר הפניות.

שלהבת אינשטיין אלפסי: אנחנו צריכים לראות בתשתית את מספר השעות שנדרשות לכל הערכה והאם יהיו פניות חוזרות.

שלהבת אינשטיין אלפסי: עוד נדרשת לנו כאן עבודת דיוק.

עאידה תומא סלימאן: ההבדל הזה הוא מכיוון שיש לכם 6 מיליון שקל שכבר מאושר למרכזים האלה בהוראת שעה לחמש שנים.

עאידה תומא סלימאן: אתם רוצים לקבל כסף נוסף בגלל שהוספתם לזה הערכת מסוכנות אז אתם אומרים 11 או 17 כשזה בדיוק ההבדל.

עאידה תומא סלימאן: נו, באמת.

שלהבת אינשטיין אלפסי: זה לא כולל את ההתחייבות לקבלת טיפול.

שלהבת אינשטיין אלפסי: יש הבדל מהותי וגם הערכה זו של חברת הכנסת - - -

מירב בן ארי: בזמן שתזכיר החוק יוצא להערות הציבור ובכלל יש לו הזמן הזה אתם עושים עבודה פנים משרדית כדי להביא ל-2023 את המחיר ההגיוני יותר?

מירב בן ארי: כי יש הבדל בין 11 ל-17.

שלהבת אינשטיין אלפסי: נכון.

שלהבת אינשטיין אלפסי: אנחנו מדייקים את ההערכה - -

מירב בן ארי: חשוב שתגידי לוועדה את זה.

שלהבת אינשטיין אלפסי: - - סביב הבנה אם יהיו פניות חוזרות – האם מעריכי המסוכנות יגיעו לעשות השלמות בבתי המשפט.

מירב בן ארי: בזמן תזכיר החוק ובזמן שזה עולה לממשלתית הרווחה צריכה לגבש את המתווה הכספי הנכון לשנת 23'.

מירב בן ארי: כי אם אליעזר העריך פה שזה 20 מיליון שקל הוא היה אומר לי שזה בין 19 ל-20 וזה נראה לי הגיוני.

מירב בן ארי: עכשיו את אומרת לי בין 11 ל-17 ואני רוצה לדעת שקיבלת הערכה הגיונית כדי להביא אותו לתקציב 23' כדי שהחוק ייצא לפועל.

שלהבת אינשטיין אלפסי: אני רוצה לחדד שאם יש לי הערכות מסוכנות או איזשהו מידע מגורם נוסף לגבי המסוכנות של האדם זאת הייתה דרישה גם של הנהלת בתי המשפט שבפני השופטים תעמוד איזושהי הערכה.

שלהבת אינשטיין אלפסי: גם אם לא הייתה נבנה מערך ייחודי שהוא נכון יותר, בעינינו, היו נדרשים יותר תזכירים מעובדים סוציאליים אצלנו, ולכן ממילא הייתה כאן הערכה תקציבית של המשרד, עניין תקנים נוספים ולעניין עבודה נוספת שהייתה מוטלת על המשרד במסגרת התיקון הזה.

שלהבת אינשטיין אלפסי: בעינינו נכון יותר להקים מערך ייחודי של מעריכי מסוכנות, ולכן זה המודל שאנחנו עובדים עליו.

מירב בן ארי: אין בעיה אבל אנחנו גם רוצים שהחוק הזה ייצא לפועל.

שלהבת אינשטיין אלפסי: כן, כן, קיבלתי.

מירב בן ארי: לכן אני מבקשת שבפעם הבאה זה יהיה יותר הגיוני ובטווח הנורמלי.

מירב בן ארי: בבקשה, ברוך.

ברוך עדיקא: אני רק רוצה להגיד ש-20 מיליון שאנחנו אמרנו זאת העלות לתפעול השוטף שלו.

ברוך עדיקא: יש לנו עלויות חד-פעמיות של רכישת ציוד אבל יש לנו כרגע תקציב לזה.

ברוך עדיקא: אבל תלוי מתי זה יוצא.

מירב בן ארי: כמה?

מירב בן ארי: שנדע.

אליעזר רוזנבאום: אני יכול להעביר את המספרים המדויקים.

מירב בן ארי: שזאת בעצם העלות החד-פעמית של הקמת - -

אליעזר רוזנבאום: חד-פעמית ואחרי זה יש הפעלה.

ברוך עדיקא: יש לנו עלויות חד-פעמיות להקים את המוקד.

ברוך עדיקא: זה תלוי אם יהיה מבנה קיים או נצטרך ללכת למקום אחר.

ברוך עדיקא: כל העניין של החד-פעמי הוא בבחינה אבל בתפעול השוטף של זה אנחנו די מדויקים.

מירב בן ארי: בסדר גמור.

מירב בן ארי: יש עוד משרד שלא התייחסתי?

מירב בן ארי: אני יודעת שזה משפטים, ביטחון פנים ורווחה.

מירב בן ארי: יש עוד מישהו ממשרדי הממשלה.

סיגל אבנון: אני סיגל אבנון מהרשות לקידום מעמד האישה.

סיגל אבנון: אנחנו לא בפרטי הפרטים של המערך, אנחנו יותר בליווי העקרוני.

סיגל אבנון: אז אין לי משהו כרגע להוסיף.

מירב בן ארי: ולידך?

שניאור שני: בת שבע שרמן שני מהסיוע המשפטי.

שניאור שני: אנחנו ליווינו את החקיקה של הדיונים האחרונים.

שניאור שני: אנחנו נשמח להיות מעורבים בפתרונות בעניין הזה, כמובן, ולייצג במקרים שצריך.

מירב בן ארי: יש הערות מהארגונים החברתיים?

גלי עציון: אחד, שזה היה יכול להיות יותר קצר.

מירב בן ארי: את יכולה להרים את הקול?

גלי עציון: אני מנעמ"ת.

גלי עציון: א', שהיו יכולים לתת פרק זמן יותר קצר.

גלי עציון: כבר ראינו פרקי זמן יותר קצרים של הערות לתזכיר; שנית, אנחנו מקוות להגיע לשלב שנברך.

מירב בן ארי: תודה.

מירב בן ארי: עוד הערות?

מירב בן ארי: אוקיי.

מירב בן ארי: חברות הכנסת, עוד הערות?

קרן ברק: אחרי שתגידי מה הסיכום.

מירב בן ארי: עקרונית סיימנו.

קרן ברק: אבל מה הסיכום?

קרן ברק: שעוד שבועיים - -

מירב בן ארי: לא.

מירב בן ארי: אני אגיד את הדברים שלי ואם תרצו תעירו.

מירב בן ארי: קודם כול אני רוצה להגיד תודה למשרדי הממשלה: למשרד לביטחון הפנים, משרד המשפטים ומשרד הרווחה.

מירב בן ארי: יש כאן החלטה דרמטית היום.

מירב בן ארי: עם כל הכבוד לתזכיר החוק הקודם שראיתי, תזכיר החוק הזה לא דומה לו בכלל.

מירב בן ארי: יש כאן תזכיר חוק אמיתי ורציני שמביא בחשבון גם את בני המשפחה, גם את הערכת המסוכנות – שאני לא יודעת איך לא כתבו את זה לפני כן – ובגלל זה גם שאלתי על ההבדלים, חוץ ממה שקראתי.

מירב בן ארי: העניין לבוא ולהרחיב בצו אזרחי חשוב – גם לא קרה כאן.

מירב בן ארי: זה הרבה גם בזכות השיח בוועדה על הרחבת אוכלוסיית היעד שגם הוא בא לפה מתוך הדיונים של הוועדה.

מירב בן ארי: יש כאן משיכה של שנים, כמו כמעט כל דבר שאני רואה בביטחון פנים, שמתכנסת היום לתזכיר החוק הזה.

מירב בן ארי: אני יכולה לומר לכם שאנחנו כאן בוועדה מעבירים ומתקתקים דברים טובים ולא מתעכבים אצלי.

מירב בן ארי: האיזוק הוא חשוב לי אישית ולחברות הכנסת מהאופוזיציה והקואליציה.

מירב בן ארי: אני מאמינה שבעבודה טובה נוכל להעביר את החוק בהקדם.

מירב בן ארי: עשיתם כאן עבודה אינטנסיבית טובה, ואתם ראויים לברכות האלה.

מירב בן ארי: אני יודעת ששלושת המשרדים התכנסו יום-יום כדי להתקדם.

מירב בן ארי: היינו פה ביום רביעי בשלב הסופי מהבוקר כדי לסגור סופית שתזכיר החוק ייצא בשעה שקבעה הוועדה.

מירב בן ארי: אני לא מקבלת את זה כמובן מאליו.

מירב בן ארי: זה דבר מאוד משמעותי וחשוב ולכן אני מברכת אתכם.

מירב בן ארי: אנחנו נמשיך ונעקוב אחר תזכיר החוק והערות הציבור.

מירב בן ארי: נצביע על הנוסח הממשלתי בקריאה ראשונה, ונביא לפה להכנה לקריאה שנייה ושלישית עם משרדי הממשלה ועם הערות.

מירב בן ארי: וכמובן, נבדוק את ההחלטה של ועדת שרים.

מירב בן ארי: אבל המטרה היא להצמיד את הצעות החוק שלכן להצעת החוק הממשלתית.

קרן ברק: זה ברור.

מירב בן ארי: אז מה חסר לך?

קרן ברק: חסר לי לוחות זמנים יותר ברורים.

קרן ברק: את התאריך הזה קבעת והפלא ופלא בשנייה שהתחיל הדיון הגיע התזכיר.

מירב בן ארי: מה זה "הפלא ופלא" - - -

קרן ברק: בסדר.

קרן ברק: כל אחד מהזווית שלו, מירב.

קרן ברק: את לא יכולה להכניס לי את זווית הראייה שלך.

מירב בן ארי: אני לא מכניסה לך זווית, אני מכניסה לך את המציאות.

קרן ברק: בסדר.

קרן ברק: זווית הראייה שלך של המציאות.

קרן ברק: הפרשנות שלי היא אחרת.

קרן ברק: את תדברי בשמך ואני אדבר בשמי.

מירב בן ארי: אין בעיה.

מירב בן ארי: מה חסר לך, לוח הזמנים?

קרן ברק: את אומרת, עבודה מאוד אינטנסיבית.

קרן ברק: החוק הזה עבר בקריאה טרומית לפני חודשים רבים.

קרן ברק: הוא נתקע המון זמן והגיע בממשלה שמתהדרת בזה, שזה בעיניי מאוד מוזר.

קרן ברק: אז היום התזכיר הגיע בשנייה שהוועדה נפתחה והייתה צריכה להיות הצבעה - -

מירב בן ארי: - - - בשנייה, זאת עבודה של חודשים - - -

קרן ברק: מירב, אם זה לא יעבור קריאה ראשונה והממשלה תיפול אני מוכנה להתערב איתך שהתזכיר הזה ייקבר.

קרן ברק: אין לו שום ערך כתזכיר אם הוא לא מובא, לפחות, לקריאה ראשונה.

קרן ברק: לכן הסיפור השני הוא קריאה שנייה ושלישית ויציאה למכרז, והסיפור הראשון הוא הקריאה הראשונה.

קרן ברק: אם אפשר להביא אותו תוך שבועיים לקריאה ראשונה, גג שלושה שבועות אז יש לזה משמעות הרבה יותר גדולה מאשר לגמור את ההלל על תזכיר חוק שיכול להיות שאם היום נופלת הממשלה הוא נקבר ולא קורה איתו כלום.

מירב בן ארי: אז בואי נקווה שהממשלה לא תיפול.

קרן ברק: אנחנו לא נקווה שהממשלה תיפול.

קרן ברק: אנחנו נקווה שהיא תיפול היום.

קרן ברק: אבל אני אומרת שלאירוע הזה אין שום משמעות אם הוא לא עובר בקריאה ראשונה.

קרן ברק: לכן חשוב שתיתני כאן לוחות זמנים לקריאה ראשונה.

מירב בן ארי: נתתי לוחות זמנים.

מירב בן ארי: אגב, גם בקריאה ראשונה תצביעו נגד כי הבנתי שעל כל חוק ממשלתי אתם מצביעים נגד.

מירב בן ארי: אז זה הזמן להכין את האופוזיציה שאולי כן תחליט להשכיל ולהצביע בעד.

קרן ברק: אם זה ממשלתי.

קרן ברק: אבל אם זה פרטי?

מירב בן ארי: זה ממשלתי, זה יהיה ממשלתי וזה יגיע מיד לאחר שתקבלו את ההערות של הציבור.

מירב בן ארי: אני סומכת עליכם שתצמצמו את האירוע כמה שיותר מהר.

מירב בן ארי: אני יחד עם אליעזר ועם משרד המשפטים נקבע תאריך להביא את זה לקריאה ראשונה, ומיד לאחר אישור בקריאה ראשונה נביא את זה.

מירב בן ארי: בוועדה הזאת נעשה הכול כדי לסיים את החוק הזה במושב הזה.

מירב בן ארי: ברור לי שאני גם לא שמה אותך בזה כי זה לא אשמתך.

מירב בן ארי: אתם תצביעו נגד, אתם תביאו אלפי הסתייגויות ותטרפדו.

מירב בן ארי: זה לא אשמתך, אגב.

מירב בן ארי: אני יודעת שעם הלב שלך היית מעבירה את זה אתמול.

מירב בן ארי: אבל את יודעת שאני אעשה הכול כדי להביא את החוק הזה.

קרן ברק: במיוחד שסגלוביץ' הוא החתום הראשון והוא סגן השר לביטחון הפנים.

מירב בן ארי: יש לנו שלושה שרים: גם עמר, גם גדעון וגם מאיר ששלושתם גם מחוברים לנושא.

קרן ברק: ה-פ' הראשון פה זה סגלוביץ'.

מירב בן ארי: הכול בסדר.

מירב בן ארי: אבל יש פה שלושה שרים.

מירב בן ארי: אנחנו נעשה הכול, אני מבטיחה לך, ואני עוקבת כל הזמן.

מירב בן ארי: אנחנו כל הזמן בקשר על האיזוק.

מירב בן ארי: ברגע שנסיים ואחרי 14 יום נראה כמה הערות הגיעו.

מירב בן ארי: אני בטוחה שהמשרדים יעשו שיתוף פעולה מצוין לתקתק את נושא הערות הציבור ולהביא את זה למליאה לקריאה ראשונה.

מירב בן ארי: אני מבינה אותך, את נמצאת באירוע הזה הרבה זמן – אני בכלל לא מזלזלת.

מירב בן ארי: אני גם יודעת כמה זה חשוב לך.

מירב בן ארי: אני מבטיחה לך – ובינתיים כל מה שאמרתי לפרוטוקול קורה.

מירב בן ארי: נעשה הכול שזה יקרה.

מירב בן ארי: אני מודה למשרדי הממשלה על העבודה הטובה והמקצוענית שהביאה לפה את החוק.

מירב בן ארי: אני קוראת לכל מי שחשוב לו לקרוא את תזכיר החוק, לראות אם יש הערות מהותיות, לא לעכב, ולעשות את המקסימום כדי שנסיים כמה שיותר מהר את החוק הזה.

מירב בן ארי: תודה רבה לחברות הכנסת המציעות שהיו כאן ברוב הדיון, תודה רבה לכולם על ההשתתפות.

מירב בן ארי: אנחנו נמשיך לעקוב ונעדכן.

מירב בן ארי: הישיבה נעולה.